KTC หั่นเพดานดบ.บัตรเครดิต-สินเชื่อส่วนบุคคล ดีเดย์ 1 ส.ค.นี้
KTC หั่นเพดานดบ.บัตรเครดิต-สินเชื่อส่วนบุคคล ดีเดย์ 1 ส.ค.นี้
30 ก.ค. 2563

นายระเฑียร ศรีมงคล ประธานเจ้าหน้าที่บริหาร บริษัท บัตรกรุงไทย จำกัด (มหาชน) หรือ KTC เปิดเผยว่า จากสถานการณ์การแพร่ระบาดของเชื้อไวรัสโควิด-19 ที่ยังมีความไม่แน่นอนสูง และส่งผลกระทบต่อเศรษฐกิจในวงกว้าง บริษัทได้ร่วมสนับสนุนมาตรการของกระทรวงการคลังและธนาคารแห่งประเทศไทย (ธปท.) ดำเนินการช่วยเหลือด้านสินเชื่อให้กับสมาชิกที่ได้รับผลกระทบอย่างเต็มกำลังและต่อเนื่อง ครอบคลุมทั้งสมาชิกบัตรเครดิต สมาชิกสินเชื่อส่วนบุคคลและสมาชิกสินเชื่อทะเบียนรถยนต์เคทีซีกว่า 3.5 ล้านบัญชีทั่วประเทศ
โดยล่าสุดในวันที่ 1 ส.ค.63 นี้เป็นต้นไป บริษัทจะทำการปรับลดเพดานดอกเบี้ยและค่าธรรมเนียมการใช้วงเงิน ตามอัตราที่ธนาคารแห่งประเทศไทยกำหนด โดยที่สมาชิกไม่ต้องแจ้งความประสงค์เข้ามาที่บริษัท ดังนี้ บัตรเครดิตเคทีซีทุกประเภท อัตราดอกเบี้ยรวมอัตราค่าธรรมเนียมการใช้วงเงินเท่ากับ 16% ต่อปี บัตรกดเงินสด “เคทีซี พราว” (KTC PROUD) และสินเชื่ออเนกประสงค์ “KTC CASH” อัตราดอกเบี้ยรวมอัตราค่าธรรมเนียมการใช้วงเงินสูงสุดเท่ากับ 25% ต่อปี
นอกจากนี้ ยังปรับลดอัตราผ่อนชำระของบัตรเครดิตจากเดิม 10% เหลือ 5% ตั้งแต่เดือน เม.ย.63-ปี 64 อัตรา 8% ในปี 65 และอัตรา 10% ในปี 66 เป็นต้นไป ส่วนลูกหนี้สินเชื่อบุคคล”เคทีซี พราว”(KTC PROUD) ปัจจุบันได้รับอัตราผ่อนชำระขั้นต่ำ 3% ซึ่งอยู่ในแนวทางการให้ความช่วยเหลืออยู่แล้ว รวมทั้งช่วยเหลือลูกหนี้รายย่อยที่ได้รับผลกระทบโดยตรงจากการระบาดของไวรัสโควิด-19 เช่น การเปลี่ยนสินเชื่อเป็นระยะยาว การลดค่างวด 30% เป็นต้น โดยขยายเวลาการให้ความช่วยเหลือไปสิ้นสุดวันที่ 31 ธ.ค.63
ทั้งนี้ ข้อมูล ณ วันที่ 30 มิ.ย.63 กลุ่มลูกหนี้ได้เข้าร่วมเปลี่ยนเป็นสินเชื่อระยะยาวภายใต้มาตรการช่วยเหลือของบริษัทฯ ประมาณกว่า 4,000 ราย คิดเป็นมูลค่าหนี้ประมาณกว่า 300 ล้านบาท และมียอดลูกหนี้ที่ขอพักชำระหนี้ 90 ราย